
REPUBLIKA HRVATSKA
DJEČJI VRTIĆ TOČKICA
TRNOVEC
UPRAVNO VIJEĆE

KLASA: 007-01/26-01/04
URBROJ: 2186-29-1-05-26-4
Trnovec, 08. srpanj 2026.

Temeljem članka 38. Privremenog Statuta Dječjeg vrtića Točkica Upravno vijeće Dječjeg vrtića Točkica na 2. sjednici održanoj dana 08. srpnja 2026. godine donosi
KUĆNI RED
DJEČJEG VRTIĆA TOČKICA

Članak 1.
U Dječjem vrtiću Točkica ostvaruju se programi odgoja, naobrazbe, socijalne skrbi, zdravstvene zaštite i prehrane djece predškolske dobi od navršene prve godine života do polaska u osnovnu školu.

Članak 2.
Rad s djecom realizira se kroz:
a) primarni program boravka djeteta u vrtiću do 10 sati dnevno
b) minimalni program rada s djecom u godini prije polaska u osnovnu školu (najmanje 150 sati)
Članak 3.
Prijam djeteta u vrtić vrši se prema redoslijedu zaprimljenih prijava u upravi vrtića i prema kriterijima koji određuju prioritet.
Prednost za prijam u vrtić ima:
1. dijete roditelja žrtva invalida domovinskog rata
2. dijete iz obitelji samohranog roditelja ili dijete uzeto na uzdržavanje
3. dijete iz obitelji s troje ili više djece
4. dijete iz obitelji čija oba roditelja rade izvan Hrvatske
5. dijete iz obitelji u kojoj su oba roditelja zaposlena
Članak 4.
Ako su ispunjeni uvjeti za prijam djeteta u vrtić, roditelju se izdaje Odluka. 
Na temelju Odluke dijete se raspoređuje u odgojnu skupinu prema uzrastu u skladu s normativima organizacije rada i u sporazumu s roditeljima.
Korisnik usluge vrtića dužan je pravo iz Odluke početi koristiti u roku od 15 dana od dana izdavanja iste, a nakon tog roka pravo po Odluci prestaje.
Članak 5.
Dječji vrtić obavezno s korisnicima usluga sklapa Ugovor o međusobnim pravima i obvezama nakon izdavanja Odluke o prijemu djeteta u vrtić.
Ukoliko korisnik odbije potpisati Ugovor, prava i obveze između dviju strana ne nastaju, odnosno prestaju.


Članak 6.
Prilikom prvog dolaska djeteta u vrtić roditelj je obvezan predati odgajatelju Odluku o prijemu djeteta, potpisani Ugovor, uvjerenje o zdravstvenom stanju djeteta, mišljenje stručnog tima i socijalnu anamnezu.

Članak 7.
Djeca koja nisu polazila niti jedan oblik organiziranog predškolskog odgoja, u godini prije polaska u osnovnu školu mogu polaziti program minimuma.

Članak 8.
Radi razvoja zdravstvenih i drugih navika djeteta obavezno je donijeti u vrtić:
· za djecu jaslične dobi: pidžama, papuče, rezervna odjeća, krema za njegu tijela, pelene za jednokratnu upotrebu, vlažne maramice
· za djecu vrtičke dobi: pidžama, papuče, rezervna odjeća, pribor za osobnu higijenu (četkica i pasta za zube, češalj).
· za djecu polaznike programa minimuma – pribor za odgojno-obrazovni rad
· ostalo po dogovoru s odgajateljem. Sve stvari moraju biti označene kako bi ih dijete moglo prepoznati.
Članak 9.
Roditelji ne mogu ulaziti autom u dvorište vrtića.

Članak 10.
Odgajatelji ne mogu bez suglasnosti ravnatelja o radu vrtića obavještavati medije.

Članak 11.
Radno vrijeme vrtića usklađeno je s radnim vremenom korisnika usluga. 
Boravak djece organizira se prijepodne.
Radno vrijeme za djecu koja borave samo prijepodne u pravilu je od 5,30 sati do 16,30 sati, a može se mijenjati prema potrebama korisnika usluga (ako se radi o većem broju korisnika usluga).
Glavna ulazna vrata zaključavati će se u 8,30 sati.

Članak 12.
Dječji vrtić Točkica radi pet dana u tjednu, osim praznikom. 
Subotom i nedjeljom vrtić ne radi.

Članak 13.
Prema djeci, korisnicima usluga i ostalim zaposlenicima potrebno je odnositi se s poštovanjem i po svim normama kulturnog ophođenja uz poštivanje različitosti.

Članak 14.
Zaposlenici ustanove imaju pravo tijekom radnog dana koristiti pauzu u trajanju od 30 minuta. 
Vrijeme pauze odgajatelja je za vrijeme preklapanja radnog vremena s drugim odgojiteljem u skupini.

Članak 15.
Za vrijeme rada zaposlenici ustanove dužni su nositi zaštitnu radnu odjeću i obuću. 
U prostoru u kojem borave djeca nije dozvoljeno ulaženje u cipelama i odjeći za van.



Članak 16.
Odgojno-obrazovni rad u vrtiću organiziran je prema starosnoj dobi djece vodeći računa o rasporedu aktivnosti, odmora, prehrane u skladu s psihofizičkim mogućnostima djeteta. 
Obzirom na određeni ritam aktivnosti tijekom dana, roditelj je obvezan dovoditi dijete u vrtić do 8,00 sati. Iznimno, roditelj može dovesti dijete poslije 8,00 sati, a u dogovoru s odgajateljem.

Članak 17.
U vrtiću mogu boraviti samo zdrava djeca. Nakon bolovanja djeteta, roditelj je obvezan predati odgajatelju liječničku potvrdu iz koje je vidljivo da je dijete zdravo. 

Članak 18.
Ukoliko postoji ugroza za zdravlje, svi korisnici Vrtića imaju obvezu pridržavanja trenutačnih mjera koje je propisao Vrtić temeljem uputa HZZJZ-a i epidemiološke službe, odnosno nadležnih tijela RH.              

Članak 19.
Odgajatelji i članovi stručnog tima dužni su informirati roditelje o programu vrtića, poticati ih na aktivnu suradnju u realizaciji programa te ih upoznavati s ciljevima kojima vrtić teži, sadržajima, metodama te sredstvima odgojno-obrazovnog rada.

Članak 20.
Suradnja roditelja i odgajatelja odvija se i kroz individualne razgovore jednom mjesečno.   
Suradnja roditelja i odgajatelja odvija se svakodnevno prilikom dolaska/odlaska djeteta u/iz vrtića. 
Suradnja se odvija i putem roditeljskih sastanaka, koji se održavanju najmanje tri puta tijekom pedagoške godine.
Suradnja roditelja i odgojitelja odvija se i kroz individualne razgovore u poslijepodnevnim satima, a u vrijeme koje određuje odgojitelj.

Članak 21.
Djeca obavezno dolaze, odnosno odlaze iz vrtića u pratnji odrasle osobe.

Članak 22.
Ako roditelji nisu u mogućnosti sami podići dijete, potrebno je o tome prethodno obavijestiti odgojitelje te ispuniti formular s podacima o odrasloj osobi/osobama koje će to obaviti umjesto njih.

Članak 23.
Roditelj je dužan doći u vrtić po dijete do kraja radnog vremena smjene u kojoj dijete boravi. 
Za dijete koje boravi u vrtiću samo prijepodne, najkasnije do 16,30 sati. 
Ukoliko roditelj ne dođe po dijete niti ne osigura drugu odraslu osobu koja će doći po dijete, po isteku radnog vremena smjene u koju je dijete smješteno, vrtić će obavijestiti nadležne ustanove.

Članak 24.
Protiv roditelja vrtić može pokrenuti postupak u skladu s Zakonom o obitelji i Kaznenom zakonu, a zbog zanemarivanja brige o djeci.

Članak 25.
Korisnik usluga obvezuje se za ostvarivanje programa svojeg djeteta sudjelovati u naknadi cijene koštanja usluga vrtića u iznosu koji utvrdi Općinsko vijeće Općine Trnovec Bartolovečki.
Korisnik se obvezuje utvrđeni iznos cijene uplatiti najkasnije do 10-tog u mjesecu za tekući mjesec. 
Na svaki zakašnjeli iznos računaju se zatezne kamate od dana zakašnjenja do potpune naplate. 
Ukoliko korisnik ne podmiri račun dulje od 60 dana, dijete gubi pravo boravka u vrtiću.                                   
                                                          
Članak 26.
Korisnik usluga dužan je redovito podizati uplatnice kod odgojitelja ili u računovodstvu vrtića. 
Korisnik vrtića dužan je na zahtjev vrtića dostaviti podatke i uvjerenja potrebna radi obračuna cijene koštanja usluga vrtića.

Članak 27.
Usluge koje se koriste u vrtiću izvan propisanog pedagoškog standarda i programa rada (specifični kraći programi, strani jezici, predstave, izleti i sl.) naplaćuju se prema stvarnim troškovima navedenih usluga.

Članak 28.
Za dane odsutnosti djeteta zbog bolesti preko mjesec dana, a uz predočenje liječničkog uvjerenja, korisnik usluga plaća 60% od utvrđene cijene programa koji redovito plaća tijekom godine. 
Tijekom kolovoza na ime godišnjeg odmora korisnik usluga plaća 80% od utvrđene cijene programa koji redovito plaća tijekom godine. 

Članak 29.
Ukoliko roditelj ne dovodi dijete mjesec dana u vrtić, a o tome nije pismeno obavijestio upravu vrtića, dijete će se smatrati ispisanim sa slijedećim prvim u mjesecu.

Članak 30.
Tijekom srpnja i kolovoza rad u vrtiću biti će organiziran u vidu dežurstva, a ovisno o potrebama korisnika usluga i brojnom stanju djece. 
Odgojitelji tijekom srpnja i kolovoza u pravilu koriste godišnji odmor. 
Vrtić je dužan kroz ljeto organizirati odgojno-obrazovni rad u skladu s potrebama korisnika usluga. 
Odgojitelji i ostali radnici raspoređuju se u objektu prema korištenju godišnjih odmora Odlukom koju donosi ravnatelj.

Članak 31.
Korisnik usluga može otkazati usluge vrtića ispisnicom koju potpisuje osobno u računovodstvu vrtića. 
Otkazivanje usluga vrtića je sedam (7) dana i teće od dana potpisivanja ispisnice.   
                                   
Članak 32.
Vrtić je dužan s odredbama kućnog reda uskladiti Odluke o prijemu djece u vrtić, kao i Ugovore koji se potpisuju s korisnicima usluga.

Članak 33.
Ovaj Kućni red stupa na snagu s danom donošenja.

PREDSJEDNICA UPRAVNOG VIJEĆA
                                                                               Nina Matulić Benc, mag.oec.

